text: 76 fartsyndere fanget: En mister kørekortet 
  14 marts 2018 kl. 21.49
  Tre steder havde Syd- og Sønderjyllands politi onsdag sat fotofælder op. 76 endte med at gå i. 
  Syd- og Sønderjyllands Politi var onsdag ude med fotovognen, og det gav pote. 76 endte med at få taget et spritnyt billede.
  Udover otte klip blev det også til en betinget frakendelse af kørekortet på Tøndervej. Her kørte bilisten 146 km/t i en 80 km-zone. I alt blev 36 taget ud af de 2.225 biler, som passerede.
  På Strandelhjørnevej i Rangstrup tæt ved Agerskov stod politiet klar efter ønske fra utrygge borgere. Her kørte 16 for stærkt, og tre af dem kan udover en bøde se frem til et klip. 338 passerede fartkontrollen.
  Utrygge borgere havde også ønsket en fartfælde på Tørsbølvej ved Hokkerup. Et ønske, der viste sig at være berettiget. Ud af de 148 bilister, der kørte forbi, røg 26 i fælden. Seks af dem får et klip i kørekortet. Den, der havde mest travlt kørte 95 km/t i en 60 km-zone.
  